HU Az Európai Unió Hivatalos Lapja C 285/3

Értesítés az Oroszországból származó egyes alumíniumfóliák behozatalára alkalmazandó dömpingellenes intézkedésekkel kapcsolatos részleges időközi felülvizsgálati eljárás megindításáról

(2004/C 285/03)

A Bizottság a 384/96/EK tanácsi rendelet (1) (a továbbiakban: „alaprendelet”) 11. cikkének (3) bekezdése értelmében részleges időközi felülvizsgálati kérelmet kapott.

1. Felülvizsgálati kérelem

A kérelmet az Open Joint Stock Company Rusal Sayanal (a továbbiakban: „kérelmező”), oroszországi exportőr nyújtotta be.

2. Termék

A felülvizsgált termék a legalább 0,009 mm, de legfeljebb 0,018 mm vastagságú, nem égetett, hengerelt, tovább nem megmunkált, 650 mm-nél nem szélesebb tekercsekbe kiszerelt, Oroszországból származó alumíniumfólia (a továbbiakban: „érintett termék”), amelyet rendszerint az ex 7607 11 10 KN-kód alatt jelentenek be. Ez a KN-kód csak tájékoztató jellegű.

3. Fennálló intézkedések

A jelenleg hatályos intézkedések a többek között Oroszországból származó alumíniumfóliák behozataláról szóló 950/2001/EK tanácsi rendelet (2) által előírt végleges dömpingellenes vámok.

4. A felülvizsgálat alapja

A 11. cikk (3) bekezdése értelmében benyújtott kérelem azon a nyilvánvaló bizonyítékon alapul, hogy az intézkedést megalapozó körülmények megváltoztak, és ezek a változások tartósnak bizonyulnak.

A kérelmező állítja és bizonyítékokkal alátámasztja, hogy a saját költségein és árain alapuló normálérték, valamint az EU-ba irányuló exportárai összehasonlításával a jelenlegi intézkedések szintjénél jóval alacsonyabbra csökkenthető a dömping. Következésképp a korábban megállapított dömping szintjén alapuló intézkedések fenntartása már nem szükséges a dömping ellensúlyozására.

5. A dömping megállapítására szolgáló eljárás

Miután a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a részleges időközi felülvizsgálat kezdeményezéséhez, a Bizottság az alaprendelet 11. cikkének (3) bekezdése értelmében felülvizsgálatot kezdeményez, melynek hatályát a kérelmezőt érintő dömping kivizsgálására korlátozzák.

A vizsgálat megállapítja, hogy a kérelmezőt illetően szükséges-e a fennálló intézkedések folytatása, megszüntetése vagy módosítása.

a) Kérdőívek

A vizsgálathoz szükségesnek ítélt információk beszerzése érdekében a Bizottság kérdőíveket küld ki a kérelmezőnek és az érintett exportőrország hatóságainak. Ezen információknak és az alátámasztó bizonyítékoknak ezen értesítés (6) bekezdésének a) pontjában meghatározott határidőn belül be kell érkezniük a Bizottsághoz.

b) Információgyűjtés és meghallgatások

Valamennyi érintett felet felkérik, hogy ismertesse a nézeteit, szolgáltasson a kérdőívekre adott válaszokon kívüli egyéb információkat, illetve alátámasztó bizonyítékokat. Ezen információknak és az alátámasztó bizonyítékoknak ezen értesítés (6) bekezdésének a) pontjában meghatározott határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket azzal a feltétellel, hogy azok olyan kérelmet nyújtanak be, amely bizonyítja, hogy meghallgatásukat különös ok támasztja alá. E kérelmet ezen értesítés (6) bekezdésének b) pontjában meghatározott határidőn belül be kell nyújtani.

6. Határidők

a) A kapcsolatfelvétel érdekében a felek által a kérdőívre adott válaszok vagy bármely más információ benyújtása

Eltérő rendelkezés hiányában az érdekelt feleknek – amennyiben ellenvetéseiket a vizsgálat során figyelembe kell venni – ezen értesítésnek az Európai Unió Hivatalos Lapjában való kihirdetését követő 40 napon belül jelentkezniük kell a Bizottságnál, írásban ismertetniük kell nézeteiket, és be kell nyújtaniuk a kérdőívre adott válaszaikat, illetve az egyéb információkat. Figyelembe kell venni, hogy az alaprendeletben megállapított eljárási jogok többségének gyakorlása attól függ, hogy a felek a fent említett időtartamon belül jelentkeznek-e.

b) Meghallgatások

Az érdekelt felek ugyanezen 40 napos határidőn belül bizottsági meghallgatás iránti kérelmet nyújthatnak be.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formában, kivéve ha másképp határozzák meg), és fel kell tüntetni az érdekelt fél nevét, címét, e-mailcímét, telefon-, fax- és/vagy telexszámát. Az érdekelt felek valamennyi bizalmas írásos beadványát – az ezen értesítésben kért információkat is beleértve – a kérdőívekre adott válaszait és levelezését, a „Korlátozott hozzáférés” (3) felirattal jelölik meg; ezeket az alaprendelet 19. cikke (2) bekezdésének megfelelően egy nem titkos változat is kíséri, amelyet „Az érdekelt felek általi vizsgálatra” felirattal jelölnek meg.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate B („B” Igazgatóság) Iroda: J-79 5/16 B-1049 Brussels, Belgium Fax (+32 2) 295 65 05 Telex COMEU B 21877

8. Együttműködés hiánya

Azokban az esetekben, ha valamelyik érdekelt fél megtagadja a szükséges információkhoz való hozzáférést vagy azokat nem szolgáltatja ki a határidőn belül, illetve ha a vizsgálatot jelentősen hátráltatja, a rendelkezésre álló tények alapján lehetőség van akár megerősítő, akár nemleges megállapítások tételére az alaprendelet 18. cikkével összhangban.

Ha megállapítást nyer, hogy bármely érdekelt fél valótlan vagy félrevezető információkat szolgáltatott, ezeket az információkat figyelmen kívül kell hagyni, és az alaprendelet 18. cikkével összhangban a rendelkezésre álló tényeket lehet használni. Ha valamelyik érdekelt fél nem, vagy csak részlegesen működik együtt, és a rendelkezésre álló tényeket használják fel, előfordulhat, hogy számára az eredmény kevésbé lesz kedvező annál, mint abban az esetben, ha együttműködött volna.

(1) HL L 56., 1996.3.6., 1. o. A legutóbb a 461/2004/EK rendelettel (HL L 77., 2004.3.13., 12. o.) módosított rendelet.

(2) HL L 134., 2001.5.17., 1. o. A legutóbb a 998/2004/EK rendelettel (HL L 183., 2004.5.20., 4. o.) módosított rendelet. Lásd még az Open Joint Stock Company Rusal Sayanal nevének és címének módosításáról szóló 2004/C 193/03 számú értesítést (HL C 193., 2004.7.29., 3. o.).

(3) Ez azt jelenti, hogy a dokumentum csak bizalmasan használható fel. Védelem alatt áll az 1049/2001/EK európai parlamenti és tanácsi rendelet 4. cikke értelmében (HL L 145., 2001.5.31., 43. o.). A 384/96/EK tanácsi rendelet 19. cikke (HL L 56., 1996.3.6., 1. o.) és az 1994. évi GATT VI. cikkét végrehajtó WTO-egyezmény (Dömpingellenes Megállapodás) 6. cikke értelmében bizalmas dokumentumnak minősül.